钦定古今图书集成/明伦汇编/氏族典/第204卷 > 高继冲
## 钦定古今图书集成/明伦汇编/氏族典/第204卷 > 高继冲

按《宋史荆南世家》，“继冲字赞平，保融长子也。周显德
六年，以荫检校司空，为荆南节度副使。建隆三年，保
勖寝疾，以继冲为节度副使，权知军府。保勗卒。四年
正月，制授继冲为检校太保、江陵尹、荆南节度。时湖
南张文表叛周，保权求救于朝廷，诏江陵发水军三
千人赴潭州，继冲即遣亲校李景威将之而往。二月”，
慕容延钊、李处耘等率众至，继冲以牛酒犒师，开门
纳延钊等，即遣客将王昭济、萧仁楷奉表纳土。太祖
授继冲马步都指挥使。会是岁将郊祀，表求入觐，可
之。十月，至阙下，赐赉甚厚。郊禋毕，授继冲徐州大都督府长史、武宁军节度使、徐宿观察使。继冲镇彭门
几十年，委政僚佐，部内亦治。开宝六年卒，年三十一，
赠侍中。